钦定古今图书集成/明伦汇编/官常典/第518卷 > 高松
## 钦定古今图书集成/明伦汇编/官常典/第518卷 > 高松

按《金史》本传：“松本名檀朵，澄州析木人。年十九，从军
为蒲辇，有力善战。宗弼闻其名，召置左右。从破汴京
及和尚原，累官咸平总管府判官。世宗即位，充管押
东京路渤海万户、兵部尚书。可喜谋反，前同知延安
尹李老僧曰：‘我与万户高松谋之，必从我矣’。众曰：‘若
得此军，举事易矣’。老僧往见松，说松曰：‘君有功旧人，
至今不得大官，何也’？”松曰：“我一县令也，每念圣恩，累
世不能报，尚敢有望乎？”老僧遂不敢言。可喜、布辉、阿
琐知事不可成，遂上变，共捕斡论赴有司。松从征窝
斡，以功迁咸平少尹，四迁崇义军节度使。卒，年七十
四。